ພັກທ່ານນາງ Merkel ຈະຕັ້ງ ລັດຖະບານ ປະສົມ ກັບພັກ ສັງຄົມ ປະຊາທິປັດ
ພັກຂອງ ນາຍົກລັດຖະມົນຕີ Angela Merkel ຕົກລົງ ຈະ​ຕັ້ງລັດຖະບານ ຮ່ວມກັບພັກ ສັງຄົມ​ປະຊາທິປັດ ​ຫຼື Social Democrats.
ບັນດາສະມາຊິກສະພາເຢຍຣະມັນ ໄດ້ຕົກລົງກັນຂັ້ນສຸດທ້າຍ ທີ່ຈະປະກອບລັດຖະບານປະສົມຂຶ້ນ ເປັນເວລາ 2 ເດືອນ ຫຼັງຈາກທີ່ໄດ້ມີການເລືອກຕັ້ງທົ່ວປະເທດແລ້ວນັ້ນ ຫຼັງຈາກທີ່ໄດ້ມີການເຈລະຈາ ແບບຍືດເຍື້ອຍາວນານ ໃນວັນອັງ ຄານວານນີ້ ເຈົ້າໜ້າທີ່ ຈາກພັກສະຫະພັນຄຣິສຕຽນປະຊາ ທິປະໄຕຫຼື Christian Democratic Union ຂອງນາຍົກ ລັດຖະມົນຕີ Angela Merkel ແລະພັກສັງຄົມປະຊາທິປັດ ຫຼື Social Democrats ກໍໄດ້ຕົກລົງໃນທີ່ສຸດທີ່ຈະປະກອບ ລັດຖະບານ  ທີ່ຈະສ້າງ ຕັ້ງກົດລະບຽບ ບັງຄັບຄ່າແຮງຂັ້ນຕໍ່າ ແລະຈະປັບປຸງນະໂຍບາຍກ່ຽວກັບ ທະນາຄານໃຫ້ມີປະສິດທິພາບສູງຂຶ້ນ ລາຍລະອຽດກ່ຽວກັບແຜນການຕັ້ງລັດຖະບານປະສົມ ຄາດວ່າຈະອອກມາໃນແລງ ວັນພຸດ ມື້ນີ້ ແຕ່ກ່ອນທີ່ຈະຕົກລົງກັນຂັ້ນສຸດທ້າຍນັ້ນ ແຜນການດັ່ງກ່າວນີ້ຈະຕ້ອງໄດ້ຮັບການອະນຸມັດ ແລະລົງຄະແນນສຽງ ຈາກສະມາຊິກ 470 ພັນຄົນ ຂອງພັກສັງຄົມປະຊາທິປັດ ເສຍກ່ອນ ຜົນຂອງການລົງຄະແນນດັ່ງກ່າວນີ້ ຄາດວ່າຈະເສັດສິ້ນໃນກາງເດືອນທັນວາຈະມາເຖິງນີ້ ຖ້າຫາກວ່າ ການຕົກລົງກັບພັກສັງຄົມປະຊາທິປັດແຕກຫັກລົງແລ້ວ ທ່ານນາງ Merkel ອາດຈະຕ້ອງໄດ້ເຂົ້າຫາພັກການເມືອງນ້ອຍໆ ຄືພັກ Green ເພື່ອໄປຂໍຕັ້ງລັດຖະບານ ປະສົມຮ່ວມກັນ ຫຼືບໍ່ກໍຈັດການເລືອກຕັ້ງໃໝ່ເລີຍ ທ່ານນາງ Merkel ໄດ້ຊະນະການເລືອກຕັ້ງທົ່ວປະເທດ ໃນເດືອນກັນຍາແລ້ວນີ້ ແຕ່ວ່າ ພັກຂອງທ່ານນາງ ໄດ້ສູນເສັຍສຽງສ່ວນຫຼາຍຢູ່ໃນສະພາ ຊຶ່ງບັງຄັບໃຫ້ທ່ານນາງຕ້ອງໄດ້ ຊອກຫາພັກມາຮ່ວມເປັນລັດຖະບານປະສົມນຳ